બાર વરસના લગ્નજીવન પછી પણ સવિતા સતત ફડકમાં જીવે છે કે એનો પતિ કોઈ બહાનું બનાવીને એને છોડી દેશે. તે માટે સવિતા પોતે જ કારણોની કલ્પના કરે, પછી એને સાચી માની લે. એનો પતિ ઑફિસની સહકાર્યકર મહિલા સાથે સંબંધ ધરાવે છે અથવા એમને સંતાનોમાં બે દીકરી છે, દીકરો નથી તે કારણે પતિ નારાજ રહે છે. એ થોડા દિવસ માટે પણ પિયર કે બીજે કશેક જતી નથી. એને લાગે છે, એ ઘરમાંથી બહાર જશે તો પાછા ફરવાના દરવાજા બંધ થઈ જશે. સવિતા ત્રણ વરસની હતી ત્યારે એના દારૂડિયા પિતાએ એને આખી રાત ઘરમાંથી બહાર ઊભી રાખી હતી.